b'\n_START_ARTICLE_\nJolanda\n_START_SECTION_\nIzvor imena\n_START_PARAGRAPH_\nIzvor imena Jolanda doslej \xc5\xa1e ni zadovoljivo pojasnen. Eni raziskovalci domnevajo, da je ime nastalo iz francoskega imena Yolans, ki naj bi bila skraj\xc5\xa1ana oblika germanskih zlo\xc5\xbeenih imen na -lind ali lindis v pomenu\xc2\xa0\xc2\xbb(lipov) \xc5\xa1\xc4\x8dit, zavetje\xc2\xab, \xc4\x8demur bi ustrezalo starofrancosko -lans. Ime Yolans povezujejo z imenom Eutlind katerega prvi \xc4\x8dlen razlagajo iz nordijske besede j\xc3\xb3dh v pomenu\xc2\xa0\xc2\xbbde\xc4\x8dek, fanti\xc4\x8d\xc2\xab\xc2\xa0ali z imenom Idislint katerega prvi \xc4\x8dlen povezujejo s starosaksonskim idis, oziroma starovisokonem\xc5\xa1kim itis v pomenu besede\xc2\xa0\xc2\xbb\xc5\xbeenska, devica\xc2\xab.\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji \xc5\xa1tevilo \xc5\xbeenskih oseb z imenom Jolanda: 1.148. Med vsemi \xc5\xbeenskimi imeni pa je ime Jolanda po pogostosti uporabe uvr\xc5\xa1\xc4\x8deno na 174. mesto.\n_START_SECTION_\nOsebni praznik\n_START_PARAGRAPH_\nJolanda je ime dveh svetnic. Prva je Jolanda ali Jolenta, devica in mu\xc4\x8denka, ki goduje 17. januarja, druga pa je bla\xc5\xbeena Jolanda h\xc4\x8di ogerskega kralja Bela IV., ki je umrla 11. junija 1298.\n_START_SECTION_\nZanimivost\n_START_PARAGRAPH_\nJolanda (509 Iolanda) se imenuje tudi asteroid \xc5\xa1t. 509, ki ga je 28. april 1903 odkril astronom Max Wolf.'